b"\n_START_ARTICLE_\nAndr\xc3\xa9 Mass\xc3\xa9na\n_START_SECTION_\nBakgrunn\n_START_PARAGRAPH_\nMass\xc3\xa9na stammet fra en sm\xc3\xa5bondefamilie som hadde bodd i omr\xc3\xa5det rundt Nice siden 1500-tallet. Faren, Jules Mass\xc3\xa9na, var vinbonde og vinhandler, og moren Cathrine Fabre kom fra en sm\xc3\xa5borgerlig familie i Nice. Det er uklart hvor navnet Mass\xc3\xa9na kommer fra. \xc3\x89n forklaring har v\xc3\xa6rt at det kan tilbakef\xc3\xb8res til den j\xc3\xb8diske navneform Manass\xc3\xa9, men denne antakelsen er omstridt. Den franske historikeren J. Valynseele antar at navnet er opprinnelig provencalsk, fra \xc2\xaben ukjent\xc2\xbb (Maun Souna). _NEWLINE_Mass\xc3\xa9na hadde to br\xc3\xb8dre og tre s\xc3\xb8stre. Faren d\xc3\xb8de tidlig, i desember 1764, og da giftet moren seg p\xc3\xa5 nytt og forlot barna, som s\xc3\xa5 ble tatt h\xc3\xa5nd om av slektninger p\xc3\xa5 farssiden. I en alder av 14 \xc3\xa5r hadde han en heftig krangel med onkelen, og han forlot da Levens-omr\xc3\xa5det og dro til Toulon, der han tok hyre som skipsgutt p\xc3\xa5 et handelsskip.\n_START_SECTION_\nTidlig milit\xc3\xa6r karriere\n_START_PARAGRAPH_\nEtter \xc3\xa5 ha v\xc3\xa6rt til sj\xc3\xb8s begynte Mass\xc3\xa9na i 1775 p\xc3\xa5 sin milit\xc3\xa6re l\xc3\xb8pebane, f\xc3\xb8rst som vanlig soldat og fra 1783 som underoffiser ved den kongelige franske h\xc3\xa6rs italienske regiment. Etter et edikt fra den franske krigsminister Philippe-Henri de S\xc3\xa9gur som nektet alle underoffiserer av ikke-adelig herkomst opprykk til offiser, hadde  Mass\xc3\xa9na ingen utsikt til forfremmelse til l\xc3\xb8ytnant, s\xc3\xa5 han avsluttet i 1789 sin milit\xc3\xa6rtjeneste, og giftet seg med Anne Marie Rosalie Lamare (1765\xe2\x80\x931829), datter av en kirurg fra Antibes. Medgiften muliggjorde \xc3\xa5pningen av en liten forretning.\n_START_SECTION_\nDe franske revolusjonskrigene\n_START_PARAGRAPH_\nDa den franske revolusjonen br\xc3\xb8t ut, forlot den nygifte Mass\xc3\xa9na h\xc3\xa6ren etter 14 \xc3\xa5r. Han hadde da oppn\xc3\xa5dd tittelen adjutant, det h\xc3\xb8yeste niv\xc3\xa5 man kunne f\xc3\xa5 som ikke-adelig. I 1791 kom han tilbake igjen, og gjorde det godt i h\xc3\xa6ren, der han allerede \xc3\xa5ret etter ble utnevnt til oberst. Etter god innsats i kriger i Nord-Italia ble han utnevnt til brigadegeneral, og senere divisjonsgeneral i desember 1793. I 1796-97 markerte han seg under Napoleon Bonaparte, blant annet da han kjempet ved Rivoli, og s\xc3\xa5, bare 24 timer senere, ved Favorite, over 50 kilometer unna, med sin divisjon. Bonaparte ga ham tilnavnet l'enfant ch\xc3\xa9ri de la victoire, \xc2\xabseierens yndlingsbarn\xc2\xbb._NEWLINE_Mass\xc3\xa9na vant i 1799 med 30 000 mann det andre slaget ved Z\xc3\xbcrich, der han stoppet russiske og \xc3\xb8sterrikske angrep i Sveits, noe som effektivt reddet Frankrike fra invasjon. \xc3\x85ret etter kjempet han for \xc3\xa5 forsvare Genova fra \xc3\xb8sterriksk beleiring. En avtale ble inng\xc3\xa5tt som gjorde at franskmennene kom pent fra det, og dessuten gjorde det ting lettere for Frankrike som samtidig angrep \xc3\x98sterrike.\n_START_SECTION_\nNapoleonskrigene\n_START_PARAGRAPH_\nMass\xc3\xa9na var ingen st\xc3\xb8rre beundrer av Napoleon, men han ble likevel utnevnt til marskalk av Napoleon da Napoleon ble keiser. \xc3\x85ret etterp\xc3\xa5, i 1805, fortsatte han i Nord-Italia. Han tapte imidlertid slaget mot erkehertug Karl ved Caldiero. Han besatte deretter Napoli i 1806 for kong Joseph Bonaparte. 1807 var han med p\xc3\xa5 felttoget mot \xc3\x98st-Preussen._NEWLINE_I 1809 f\xc3\xb8rte Mass\xc3\xa9na et korps ved den h\xc3\xa6ren Napoleon angrep \xc3\x98sterrike med, og i slaget om Aspern-Essling 21.\xe2\x80\x9322. mai ledet han slaget om disse to byene. I slaget om Wagram 5.\xe2\x80\x936. juli samme \xc3\xa5r sto han p\xc3\xa5 den venstre fl\xc3\xb8yen og mottok angrepet fra \xc3\xb8sterrikerne som skulle avskj\xc3\xa6re franskmennene fra broene over Donau. Etter slaget ble han utnevnt til fyrste av Essling._NEWLINE_\xc3\x85ret etter ble Mass\xc3\xa9na sendt til Spania, men lyktes ikke \xc3\xa5 snu krigslykken til franskmennenes fordel. Etter suksess i begynnelsen, tapte han flere slag mot Wellingtons angrep. Han ble erstattet av Auguste Marmont, og kom ikke tilbake til aktiv tjeneste, men ble guvern\xc3\xb8r i Toulon.\n_START_SECTION_\nEtter Napoleon\n_START_PARAGRAPH_\nEtter Napoleons annen abdikasjon, etter de hundre dagene og slaget ved Waterloo, overtok Mass\xc3\xa9na en kort stund kommandoen over Nasjonalgarden i Paris. Etter at bourbonerne igjen var blitt gjeninnsatt trakk han seg tilbake fra det offentlige liv. Bourbonerne var \xc3\xa5pent mistroisk mot ham, og hans helse var svekket. Han trakk seg tilbake til sitt slott i Rueil. P\xc3\xa5 grunn av det fiendskap som var oppst\xc3\xa5tt mellom ham og Ney i Portugal, avslo han \xc3\xa5 v\xc3\xa6re bisitter under krigsretten mot marskalk Ney. _NEWLINE_Den 14. april 1817 d\xc3\xb8de Mass\xc3\xa9na av tuberkulose, omgitt av sin familie i Paris. Han ble begravet p\xc3\xa5 P\xc3\xa8re Lachaise."